Det sker oftere og oftere, at kommunens folk må rykke ud for at fjerne olie fra strandene. En tidskrævende opgave, man er ved at være godt træt af. 12 mand fra Hjørring Kommune har i dag været i gang med at fjerne olie-klatter, der er skyllet op på strandene. Fra Nørlev Strand til øst for Tversted er kysten igen ramt af olieforurening. Omtrent den samme strækning som det også gik ud over i februar. - Det er bestemt et stigende problem med de mange olieforureninger. Vi antager, at det er produkttankere, der efter rensning af deres tanke, tømmer olien ud i havet, siger miljøtekniker Helle Lundholm Nielsen, til TV2/NORD. Kun ganske langsomt går det fremad med at få olien samlet op. 300-400 meter strand bliver renset i timen. - Det er en svær opgave. Der er simpelthen så mange små olieklatter. Vi renser hele tiden stranden med asfaltragere i et i bælte af 14 meter, siger teamleder hos Hjørring Kommune, Jan B. Laustsen. Prøver af den indsamlede olie vil nu blive sendt ind til Danmarks Miljøundersøgelser. Her bliver der så lavet en slags DNA på olien, der skal sammenlignes med olien fra skibe, der har sejlet i Nordsøen fornylig, før en synder muligvis kan findes. Det kan risikere at tage flere uger før strandene er rensede for olie.

Referat:
For anden gang i år er en omkring 25 kilometer lang kyststrækning i Hjørring Kommune ramt af en større olieforurening.  